SKRIFTLIG FORESPØRGSEL E-1183/03

af Erik Meijer (GUE/NGL) til Kommissionen

(1. april 2003)

Om: Ændrede lufttrafikstrømme som følge af subventioneret samarbejde mellem regionale lufthavne og nye priskonkurrenter

1. Har Kommissionen glemt, at man de seneste årtier i en omkreds af 10-40 km fra storbyer har opført store lufthavne, som i kraft af direkte forbindelse til jernbanenettet er nemme at nå fra byen og et opland på nogle hundrede kilometer?

2. Er Kommissionen klar over, at nye luftfartsselskaber navnlig placerer deres flyforbindelser mellem lufthavne på tidligere militærbaser eller i nærheden af mindre byer, hvorved internationale rejsestrømme flyttes fra centrale lufthavne nær storbyområder og togstationer til steder, der nøjagtig lige som tidligere tiders gamle lufthavne er helt afhængige af vejtransport?

3. Er Kommissionen klar over, at der i voksende omfang etableres et samarbejde mellem tidligere svagt udnyttede regionale lufthavne og nye luftfartsselskaber, hvor de bliver gensidigt afhængige, fordi disse lufthavne søger efter nye kunder og de nyetablerede priskonkurrenter ønsker lave omkostninger?

4. I hvilket omfang bidrager tildeling af offentlig støtte fra berørte kommuner eller regionale myndigheder til, at mindre lufthavne tilbyder lavprisluftfartsselskaber rådighed over deres start- og landingsbaner samt lufthavnsfaciliteter til en pris, som er lav sammenlignet med normale lufthavnes? Er der ikke i så tilfælde tale om ulovlig statsstøtte eller konkurrenceforvridning?

5. Hvad gør Kommissionen for at sørge for, at international og ikke mindst interkontinental flytrafik (fortsat) koncentreres på lufthavne, der ligger nær storbyer og har god forbindelse til jernbanenettet?

6. Hvad gør Kommissionen for at sørge for, at regionale lufthavne udelukkende anvendes til at dække behovet hos nærliggende byer og regioner langt fra en central lufthavn og ikke som en billig og geneskabende konkurrent til de centrale lufthavne?

Svar afgivet på Kommissionens vegne af Loyola de Palacio

(15. maj 2003)

Kommissionen er klar over, at jernbaneforbindelserne især er knyttet til de større lufthavne i EU. Dog har ikke alle større lufthavne i EU direkte forbindelse til et jernbanenet.

Kommissionen er opmærksom på den seneste udvikling inden for lufttransportsektoren i EU, herunder fremkomsten af såkaldte lavprisselskaber, som af forskellige grunde har en anden omkostningsstruktur end de allerede etablerede luftfartsselskaber. Nogle af disse lavprisselskaber, men ikke dem alle, koncentrerer deres aktiviteter andetsteds end i de større lufthavne i EU. Der er ikke noget der tyder på, at der på grund af denne udvikling skulle være tale om en generel omdirigering af de internationale passagerstrømme. Der er snarere tale om, at de flyvninger, der tilbydes af lavprisselskaberne, imødekommer en ændret og øget efterspørgsel fra de rejsendes side efter en ny form for luftfartsservice: direkte flyvninger fra punkt til punkt med en betydeligt reduceret kundeservice, som ikke reserveres via et rejsebureau, men via internettet. Kommissionen bemærker, at den nye situation inden for lufttransporten også er resultatet af et system med åben markedsadgang, hvor selskaberne og kunderne kan træffe de beslutninger, der bedst imødekommer deres egne interesser.

I hvilket omfang flyselskaberne kan benytte de mindre lufthavne mod lavere udgifter, end hvad der anses for normalt, er ikke let at sige, da de aftalte prisreduktioner i forhold til de officielle takster eller de særlige betingelser ikke altid er offentligt kendt, og da Kommissionen heller ikke systematisk underrettes om sådanne tilfælde. Hvorvidt der i nogle tilfælde er tale om statsstøtte og dermed konkurrenceforvridning, må bedømmes fra sag til sag. Med hensyn til Ryanair, som hævdes at have opnået gunstige driftsvilkår fra de vallonske myndigheders side samt fra lufthavnen i Charleroi på hvilke vilkår dette selskab nu opererer fra Charleroi har Kommissionen besluttet at indlede en formel undersøgelse af, hvorvidt den involverede statsstøtte er en overtrædelse af EF-traktatens artikel 87. Denne undersøgelse er for øjeblikket i fuld gang.

Kommissionens politik sigter ikke mod at anspore luftfartsselskaberne til at henlægge deres kommercielle aktiviteter til nogen bestemt kategori af lufthavne. Valget af lufthavn er resultatet af kommercielle overvejelser fra luftfartsselskabernes side under en liberal markedsordning. Det er ikke op til Kommissionen at blande sig i sådanne beslutninger, forudsat at EU-lovgivningen overholdes.